滴溜子
作者：施惠《幽闺记》
朝代：元

paragraphs: (末捧诏上)一封的，一封的，传达圣聪；天颜喜，天颜喜，满门诏封。
九重红云簇拥，龙章出凤墀，蒙恩受宠。
五拜山呼，稽首鞠躬。
奉天承运皇帝诏曰：夫妇乃人伦所重，节义为世教所关；迩者世际阽危，失之者众矣。
兹尔文科状元蒋世隆，讲婚礼于急遽之时，从容不苟；妻王瑞兰，待媒妁于流离之际，贞节自持。
夫不重婚，尚宋弘之高谊；妇不再嫁，迈令女之清风。
使乐昌之破镜重圆，致陶谷之断弦再续。
兵部尚书王镇，保邦致治，有拨乱反正之才；解组归闲，无贪位慕禄之行。
陀满兴福出自忠良，实非反叛。
父遭排摈，朕实悔伤；萌蘖尚存，天意有在。
今尔荣魁武榜，互结姻缘。
蒋世隆授开封府尹，妻王氏封懿德夫人。
陀满兴福世袭昭勇将军，妻蒋氏封顺德夫人。
尚书王镇，岁支粟帛，与见任同。
呜呼！彝伦攸序，尔宜钦哉！谢恩！(众)万岁，万岁，万万岁！。